Document ID: /roh_data/filtered/fineweb-2-filterrobots_roh.jsonl.gz/22934

Las mammas na lessan betg tschigulatta, poesias, flurs u parfum. En las medias socialas, sut il chavazzin #muttertagswunsch, scrivan mammas, tge ch’ellas lessan propi, surtut da la societad, per ellas, per ils babs ed ils uffants. Per exempel medemas schanzas da carriera sco umens u dunnas senza uffants, pudair cumbinar meglier famiglia e professiun u insumma stima per la lavur prestada. Era giavischassan las mammas ina societad che acceptass meglier ils uffants, scolas alternativas ed abitaziuns da famiglia pajablas.
Era las Grischunas han giavischs
Era dunnas grischunas han giavischs a la societad. Che la lavur da la mamma vegniss stimada pli fitg, ch’i dess dapli spazi da giugar per ils uffants, e che las mammas na stuessan betg sa defender, sch’ellas van a lavurar, u betg.
Tge capita cun ils giavischs?
Che la societad dess dar a mintga mamma il sentiment dad esser ina buna mamma, quai è era in fervent giavisch en las medias socialas. Tut ils giavischs da las mammas e dals babs vegnan rimnai enfin mez matg, per suenter scriver ina brev averta a la regenza da la Germania.